Усе элементы свята старанна захоўваюць меркулавіцкія культработнікі, імкнучыся далучыць да старажытнага абраду дзяцей і дарослых. І сапраўды, прыняць удзел у святочным шэсці – адно задавальненне і вялікая асалода. Пачынаеш верыць у сілу прыроды і яе чарадзейства, ціхім шэптам просіш у Бога здароўя дзецям і блізкім, молішся за дабрабыт і мірнае жыццё. Верыш так, як нашы продкі, і ад гэтага на душы становіцца светла, лёгка, радасна.